Diari Oficial de la Generalitat Valenciana


Sumari del DOGV 5035, del 24-06-2005 (2005/6779)

ACORD de 12 d'abril de 2005, de la Comissió Territorial d'Urbanisme, relatiu a la modificació puntual del Pla general: Canvi d'ús dotacional de l'Alfàs del Pi.
---------------------------------------------------------------------------------------------------------------------------------------------------------------

### Dades del document

Número de DOGV
:   5035

Data del DOGV
:   24-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/6779


Data del document
:   12-04-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Alfàs del Pi, l'
    * pla d'urbanisme

ACORD de 12 d'abril de 2005, de la Comissió Territorial d'Urbanisme, relatiu a la modificació puntual del Pla general: Canvi d'ús dotacional de l'Alfàs del Pi. [2005/X6779]
  
Vist l'expedient de referència i basant-se en els següents antecedents i consideracions,
  
Antecedents de fet
  
Primer. El Projecte de modificació puntual es va sotmetre a informació pública durant un mes mitjançant un acord del ple de l'Ajuntament del dia 3 de novembre de 2004, i es va publicar l'anunci en el Diari Oficial de la Generalitat Valenciana d'11 de novembre de 2004 i en el diari Información de 9 de novembre del mateix any. Durant el pertinent període d'exposició pública, es va presentar una al·legació, que va ser informada i desestimada. Es va aprovar provisionalment pel mateix òrgan en data 9 de febrer de 2005 per majoria absoluta.
  
Segon. La documentació està integrada per memòria informativa, memòria justificativa i plànols d'equipaments, vigent i de la modificació proposada.
  
Tercer. L'objecte de l'expedient és el canvi d'ús d'una parcel·la de 6021 m2. Aquesta parcel·la està inclosa en la zona que el Pla general vigent qualifica com a Equipament V2 núm. 1, que té assignat un ús dotacional de zona esportiva i de recreació.
  
Una vegada executat el complex poliesportiu municipal, la parcel·la objecte de l'expedient es destina a aparcament. Atés que està situada a una cota molt inferior a la del vial circumdant, es planteja la conveniència de construir un aparcament subterrani i sobre ell una plaça pública. A més, es pretén construir en l'extrem nord un edifici dotacional destinat a centre juvenil.
  
La modificació compleix les determinacions de l'article 17 de l'annex del Reglament de planejament atés que les ordenacions vigent i proposada mantenen el mateix Índex de sòl dotacional.
  
Quart. No consta en l'expedient la sol·licitud d'informes.
  
Consideracions tecnicojurídiques
  
Primera. El procediment seguit per l'Ajuntament resulta d'acord amb el que preveu l'art. 38 per remissió de l'art. 55 de la Llei reguladora de l'activitat urbanística (en endavant LRAU).
  
Segona. La documentació està completa a l'efecte del compliment de l'art. 27 de la LRAU.
  
Tercera. Les determinacions que conté en l'expedient es consideren correctes des del punt de vista de les exigències de política urbanística i territorial de la Generalitat, tal com es recullen en l'article 40 de la LRAU.
  
Quarta. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Vistos els preceptes legals citats, la Llei 30/92, de 26 de novembre, de règim jurídic de les administracions públiques i del procediment administratiu comú en la redacció que dóna la Llei 4/1999 i la resta de disposicions de general i de pertinent aplicació, la Comissió Territorial d'Urbanisme
  
Acorda:
  
1r) Aprovar definitivament la modificació puntual del Pla general del municipi de l'Alfàs del Pi.
  
2n) Publicar íntegrament el present acord aprovatori en el Diari Oficial de la Generalitat Valenciana a l'efecte de la seua immediata entrada en vigor, de conformitat amb el que disposen els apartats 2 i 4.b) de l'art. 59 de la Llei 6/1994, de 15 de novembre, de la Generalitat Valenciana, reguladora de l'activitat urbanística, en mancar el document de normes urbanístiques.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.
  
Alacant, 12 d'abril de 2005.- La secretària de la Comissió Territorial d'Urbanisme: Esther Valls Parres.